Diari Oficial de la Generalitat Valenciana


Sumari del DOGV 9413, del 26-08-2022 (2022/7720)

RESOLUCIÓ de 16 d'agost de 2022, de la Direcció General de Formació Professional i Ensenyaments de Règim Especial, per la qual es convoquen ajudes per al manteniment i condicionament de les instal·lacions i l'equipament relacionat amb la impartició de cicles formatius de Formació Professional implantats a la Comunitat Valenciana mitjançant fons MRR.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9413

Data del DOGV
:   26-08-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/7720


Data del document
:   16-08-2022

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

RESOLUCIÓ de 16 d'agost de 2022, de la Direcció General de Formació Professional i Ensenyaments de Règim Especial, per la qual es convoquen ajudes per al manteniment i condicionament de les instal·lacions i l'equipament relacionat amb la impartició de cicles formatius de Formació Professional implantats a la Comunitat Valenciana mitjançant fons MRR. [2022/7720]  
Els articles 6.4.c i 13.2.j de l'Ordre 9/2021, de 7 de maig, de la Conselleria d'Educació, Cultura i Esport, de desplegament del Reglament orgànic i funcional de la Conselleria d'Educació, Cultura i Esport, atribueixen a la Subdirecció General de Planificació Educativa i Centres Privats i Concertats la funció d'elevar propostes de distribució territorial de l'oferta d'unitats i grups de les diferents etapes educatives no universitàries en el cas dels centres públics, en col·laboració amb els serveis competents en matèria de Formació Professional i ensenyaments de règim especial, i a la Subdirecció General d'Ordenació i Planificació de Formació Professional i Ensenyaments Professionals la funció d'analitzar i implantar el mapa de centres que imparteixen Formació Professional a la Comunitat Valenciana, respectivament.  
  
La Conselleria d'Educació, Cultura i Esport, a través dels fons del Mecanisme per a la Recuperació i la Resiliència (MRR) ha ampliat l'oferta de cicles formatius i d'unitats a la Comunitat Valenciana.  
  
No obstant això, aquests fons es destinen a personal docent i, per tant, deixen al marge els costos associats a l'ampliació de l'oferta quant a instal·lacions, manteniment, materials didàctics i equipament necessari per a mantindre la qualitat de l'ensenyament.  
Per això, aquesta direcció general considera necessari establir una ajuda específica per a aquells centres que tinguen una necessitat extraordinària d'empendre actualitzacions o un manteniment en les instal·lacions, equipament o material didàctic relacionat directament amb la impartició dels cicles formatius implantats a l'empara dels fons MRR.  
  
De conformitat amb el que es disposa en el títol X de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i d'acord amb el resolc quart de la Resolució de 13 d'abril de 2022, del conseller d'Educació, Cultura i Esport, sobre delegació de competències en determinats òrgans i segons l'article 9 del Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport que recull les competències de la Direcció General de Formació Professional i Ensenyaments de Règim Especial, es dicta la següent, resolució:  
  
Primer. Objecte i àmbit d'aplicació  
Convocar ajudes per al manteniment, actualització i condicionament d'instal·lacions i equipament o material didàctic per a la impartició de cicles formatius finançats amb fons MRR a la Comunitat Valenciana, segons l'annex de la memòria justificativa de l'ús dels fons MRR.  
  
  
Segon. Beneficiaris  
Centres docents públics de titularitat de la Generalitat que imparteixen Formació Professional.  
  
Tercer. Requisits  
Podran tindre la condició de beneficiaris els centres docents públics sol·licitants que complisquen els següents requisits:  
a) Impartir en el curs 2022-2023 cicles formatius de Formació Professional de grau bàsic, grau mitjà o grau superior, finançats amb fons MRR.  
b) Comptar amb 12 o més alumnes inscrits/tes en aquests cicles.  
  
Quart. Aplicació pressupostària i import de la convocatòria  
1. Les ajudes convocades es financen amb càrrec a l'aplicació pressupostària 11.32.95.196.84, amb un import màxim de 250.000 euros.  
2. L'import global màxim de 250.000 euros es distribuirà sense sobrepassar el límit màxim de 15.000 euros i mínim de 5.000 euros. El nombre màxim d'ajudes concedides serà de 50.  
  
Cinqué. Forma i termini de presentació de les sol·licituds  
1. La tramitació i presentació de sol·licituds s'han de realitzar per mitjans electrònics en la plataforma de tramitació de la gva, en la pàgina web següent:  
https://www.gva.es/es/inicio/procedimientos'id\_proc=18839  
2. Les incidències de tramitació electrònica relacionades amb qüestions tècniques informàtiques s'atendran mitjançant el correu: generalidad\_en\_llt@mfz.dp  
Els dubtes relacionats amb el contingut d'aquesta convocatòria seran atesos, exclusivament, a través del correu electrònic: geabeoacftf@qna.bh  
3. Qualsevol acte de notificació per part de l'Administració es durà a terme per via telemàtica, a l'adreça electrònica del centre docent sol·licitant.  
4. A la sol·licitud haurà d'adjuntar-se la documentació establida en el resolc cinqué d'aquesta resolució:  
5. El termini de presentació d'aquestes sol·licituds serà a partir de l'endemà de la publicació d'aquesta resolució en el DOGV i fins al 15 de setembre de 2022.  
  
Sisé. Documentació  
1. Pressupost detallat de les actuacions relacionades amb els cicles formatius objecte d'ajuda d'aquesta resolució.  
2. Memòria descriptiva i justificativa de la necessitat d'aquestes actuacions.  
3. L'acreditació de matrícula no requereix documentació justificativa, ja que aquestes dades seran consultades d'ofici en l'aplicació de gestió educativa (ITACA)  
  
Seté. Òrgan instructor  
Serà la Subdirecció General d'Ordenació i Planificació de Formació Professional i Ensenyaments Professionals l'òrgan instructor del procediment regulat en aquesta resolució.  
  
Huité. Criteris de valoració de les sol·licituds  
1. Només seran considerats centres sol·licitants i seran seleccionats aquells que hagen presentat la sol·licitud completa i correctament emplenada en els terminis i en la forma establits.  
2. Els centres sol·licitants seran ordenats segons els següents criteris de baremació:  
a) Justificació de la necessitat: fins a 20 punts.  
b) Implantació d'una nova família professional en el curs 2022-2023: 10 punts.  
c) Implantació d'una nova família professional en el curs 2021-2022: 5 punts.  
d) Per ser centre de la Xarxa d'Instituts d'Excel·lència de Formació Professional de la Comunitat Valenciana: 5 punts.  
e) Impartir algun curs d'especialització: 3 punts per cada curs acreditat.  
f) Per cada amb cicle formatiu finançat amb fons MMR: 3 punts per cada cicle.  
  
Nové. Procediment de resolució i notificació  
1. S'estableix un termini màxim de tres mesos, a comptar a partir de la producció d'efectes d'aquesta resolució, perquè la Direcció General de Formació Professional i Ensenyaments de Règim Especial resolga la present convocatòria, a proposta de la Subdirecció General d'Ordenació i Planificació de Formació Professional i Ensenyaments Professionals. Vençut el termini sense que s'haja notificat una resolució expressa, els centres interessats hauran de considerar desestimada la seua sol·licitud.  
  
2. A l'efecte de notificacions, la resolució definitiva de concessió d'ajudes es publicarà en el Diari Oficial de la Generalitat Valenciana.  
3. La resolució definitiva contindrà la relació de centres docents ordenats per la puntuació obtinguda i les quanties assignades, i les sol·licituds excloses.  
  
Desé. Percepció de les dotacions econòmiques  
El lliurament de l'assignació econòmica es realitzarà, una vegada concedida, per transferència bancària al centre docent per mitjà d'una ordre de pagament en ferm, a proposta de la Conselleria d'Educació, Cultura i Esport, a càrrec del pressupost anual de l'exercici 2022.  
  
Onzé. Inversió de la dotació  
1. El termini d'execució de les accions es troba comprés des de l'1 de setembre de 2022 fins al 31 de juliol de 2023.  
2. Les despeses elegibles són les següents:  
a) Despeses directes en reparació, actualització, adequació i manteniment d'instal·lacions i equips.  
b) Despeses directes en actualització d'equipament.  
c) Despeses directes en formació per a l'ús correcte, prevenció de riscos o manteniment bàsic i preventiu de l'equipament.  
  
Dotzé. Justificació  
1. Atés el caràcter de sobredotació per despesa extraordinària de funcionament, el centre docent especificarà els ingressos i despeses que es produïsquen per raó d'aquesta convocatòria en els documents de control de l'activitat econòmica.  
Els centres adjuntaran la justificació de l'import de l'assignació econòmica concedida al balanç anual que han d'efectuar, d'acord amb el que es disposa per l'Ordre de 18 de maig de 1995, de la Conselleria d'Educació i Ciència (DOGV 2526, 09.06.1995).  
2. El centre guardarà les factures o documents de valor probatori equivalent amb validesa en el tràfic jurídic mercantil o amb eficàcia administrativa de les despeses efectuades per a posteriors comprovacions de la inversió.  
3. Tant la dotació percebuda pel centre com les despeses a càrrec seu s'inscriuran tan prompte com siga possible, des de la data d'efectes, en els apartats corresponents de la gestió econòmica en ITACA.  
  
Tretzé. Producció d'efectes  
La present resolució farà efecte a partir de l'endemà de la seua publicació en el Diari Oficial de la Generalitat Valenciana.  
  
València, 16 d'agost de 2022.- El director general de Formació Professional i Ensenyaments de Règim Especial (p. d. R 13.04.2022; DOGV 9328, 29.04.2022): Manuel Gomicia Giménez.